b'\n_START_ARTICLE_\nJo\xc5\xbeef Per\xc5\xa1olja\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli se je v Gorici izu\xc4\x8dil za kleparja. Maja 1942 je v Piacenzi dezertiral iz fa\xc5\xa1isti\xc4\x8dne vojske in v Brdih navezal stike s partizani. Junija 1942 se je pridru\xc5\xbeil narodnoosvobodilni borbi. Po oblikovanju prvega primorskega partizanskega bataljona Simon Gregor\xc4\x8di\xc4\x8d je postal borec Tolminske \xc4\x8dete, konec zime 1943 pa politi\xc4\x8dni komisar 3. \xc4\x8dete 2. bataljona Severnoprimorskega odreda. Aprila 1943 pa je pri\xc4\x8del delovati v civilnih organih narodnoosvobodilne borbe. Bil je sekretar Komunisti\xc4\x8dne partije Slovenije in predsednik okro\xc5\xbenega odbora Osvobodilne fronte za bri\xc5\xa1ko okro\xc5\xbeje. Politi\xc4\x8dno je deloval tudi v Bene\xc5\xa1ki Sloveniji. Nazadnje pa je bil sekretar okro\xc5\xbenega komiteja Komunisti\xc4\x8dne partije Slovenije za Bene\xc5\xa1ko Slovenijo. 11. julija 1944 je skupaj s \xc5\xa1e dvema tovari\xc5\xa1ema utonil v So\xc4\x8di, ko je \xc5\xa1el na tretjo konferenco Komunisti\xc4\x8dne partije Slovenije za Primorsko.'